CELEX: 32015R1850
Language: et
Date: 2015-10-13 00:00:00
Title: Komisjoni rakendusmäärus (EL) 2015/1850, 13. oktoober 2015, millega kehtestatakse Euroopa Parlamendi ja nõukogu määruse (EÜ) nr 1007/2009 (hülgetoodetega kauplemise kohta) üksikasjalikud rakenduseeskirjad (EMPs kohaldatav tekst)

16.10.2015   
            
            
               ET
            
            
               Euroopa Liidu Teataja
            
            
               L 271/1
            
         KOMISJONI RAKENDUSMÄÄRUS (EL) 2015/1850,
   13. oktoober 2015,
   millega kehtestatakse Euroopa Parlamendi ja nõukogu määruse (EÜ) nr 1007/2009 (hülgetoodetega kauplemise kohta) üksikasjalikud rakenduseeskirjad
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1007/2009 hülgetoodetega kauplemise kohta, (1) eriti selle artikli 3 lõiget 4,
   ning arvestades järgmist:
   
               (1)
            
            
               Määrusega (EÜ) nr 1007/2009 on teatavatel tingimustel lubatud turule lasta inuittide ja muude põlisrahvaste kogukondade jahil kütitud hüljestest saadud hülgetooteid. Määrusega on ka lubatud hülgetooteid turule lasta siis, kui hülgetoodete import on juhuslikku laadi ja hõlmab eranditult tooteid, mis on ette nähtud reisijate või nende perekonnaliikmete isiklikuks kasutamiseks.
            
         
               (2)
            
            
               Komisjoni määruses (EL) nr 737/2010 (2) on sätestatud üksikasjalikud eeskirjad hülgetoodete turule laskmiseks määruse (EÜ) nr 1007/2009 artikli 3 alusel.
            
         
               (3)
            
            
               Euroopa Parlamendi ja nõukogu määrusega (EL) 2015/1775 (3) muudeti määruse (EÜ) nr 1007/2009 artiklit 3 ja tunnistati määrus (EL) nr 737/2010 kehtetuks alates käesoleva määruse kohaldamise kuupäevast. Seepärast on vaja kehtestada meetmed, millega rakendatakse määruse (EÜ) nr 1007/2009 muudetud artiklit 3.
            
         
               (4)
            
            
               On asjakohane sätestada, et teatavatele nõuetele vastavad asutused tuleb lisada selliste tunnustatud asutuste nimekirja, mis annavad välja hülgetoodete turule laskmise nõuetele vastavust kinnitavaid tõendeid.
            
         
               (5)
            
            
               Tõendite haldamise ja kontrollimise lihtsustamiseks tuleks ette näha kõnealuste tõendite ja nende koopiate näidised.
            
         
               (6)
            
            
               Sätestada tuleks tõendite kontrollimise kord. Kõnealune kord peaks olema nii lihtne ja praktiline kui võimalik, ilma et see kahjustaks kontrollisüsteemi usaldusväärsust ja järjepidevust.
            
         
               (7)
            
            
               Pädevate asutuste, komisjoni ja tunnustatud asutuste vahelise andmevahetuse hõlbustamiseks tuleks lubada elektrooniliste süsteemide kasutamist.
            
         
               (8)
            
            
               Käesoleva määruse kohaldamisel peaks isikuandmete töötlemine, eelkõige tõendites sisalduvate isikuandmete töötlemine, toimuma kooskõlas Euroopa Parlamendi ja nõukogu direktiiviga 95/46/EÜ (4) ning Euroopa Parlamendi ja nõukogu määrusega (EÜ) nr 45/2001 (5).
            
         
               (9)
            
            
               Kuna käesolevas määruses sätestatakse 18. oktoobrist 2015 kohaldatava määrusega (EL) 2015/1775 muudetud määruse (EÜ) nr 1007/2009 artikli 3 üksikasjalikud rakenduseeskirjad, peaks käesolev määrus jõustuma võimalikult kiiresti.
            
         
               (10)
            
            
               Käesolevas määruses sätestatud meetmed on kooskõlas nõukogu määruse (EÜ) nr 338/97 (6) artikli 18 lõike 1 alusel asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses sätestatakse üksikasjalikud eeskirjad hülgetoodete turule laskmiseks ja määruse (EÜ) nr 1007/2009 artikli 3 kohaselt selliste hülgetoodete impordiks, mis on ette nähtud reisijate või nende perekonnaliikmete isiklikuks kasutamiseks.
   Artikkel 2
   Reisijate või nende perekonnaliikmete isiklik kasutamine
   1.   Reisijate või nende perekonnaliikmete isiklikuks kasutamiseks võib hülgetooteid importida ainult siis, kui on täidetud järgmised nõuded:
   
               a)
            
            
               hülgetooted moodustavad osa reisija rõivastusest või need on tema isiklikus pagasis;
            
         
               b)
            
            
               hülgetooted kuuluvad oma alalist elukohta kolmandas riigis alalise elukoha vastu Euroopa Liidus vahetava füüsilise isiku isikliku vara hulka;
            
         
               c)
            
            
               reisija on hülgetooted soetanud kolmandas riigis kohapeal ja need hiljem importinud, esitades ELi territooriumile saabudes asjaomase liikmesriigi tolliasutusele järgmised dokumendid:
               
                           i)
                        
                        
                           kirjaliku imporditeate;
                        
                     
                           ii)
                        
                        
                           tõendava dokumendi selle kohta, et tooted soetati asjaomases kolmandas riigis.
                        
                     
         2.   Lõike 1 punkti c kohaldamisel kinnitab toll kirjaliku teate ja tõendava dokumendi ning annab need reisijale tagasi. Importides esitab reisija teate ja tõendava dokumendi koos asjaomaste kaupade tollideklaratsiooniga tolliasutusele.
   Artikkel 3
   Tunnustatud asutused
   1.   Asutus lisatakse tunnustatud asutuste nimekirja, kui ta näitab, et ta vastab järgmistele tingimustele:
   
               a)
            
            
               on juriidiline isik;
            
         
               b)
            
            
               suudab tõendada, et määruse (EÜ) nr 1007/2009 artikli 3 lõikes 1 sätestatud tingimused on täidetud;
            
         
               c)
            
            
               suudab välja anda ja hallata artikli 4 lõikes 1 nimetatud tõendeid ning töödelda ja arhiveerida andmeid;
            
         
               d)
            
            
               suudab täita oma ülesandeid nii, et hoitakse ära huvide konflikt;
            
         
               e)
            
            
               suudab jälgida, et määruse (EÜ) nr 1007/2009 artikli 3 lõikes 1 sätestatud nõuded oleksid täidetud;
            
         
               f)
            
            
               suudab artikli 4 lõikes 1 osutatud tõendid tühistada või piirata nende kehtivust, kui käesoleva määruse nõuded ei ole täidetud, ning võtta meetmeid asjaomaste liikmesriikide pädevate asutuste ja tolliasutuste teavitamiseks;
            
         
               g)
            
            
               teda auditeerib sõltumatu kolmas osaline;
            
         
               h)
            
            
               tegutseb riiklikul või piirkondlikul tasandil.
            
         2.   Lõikes 1 osutatud nimekirja lisamiseks esitab asutus komisjonile taotluse, millele on lisatud tõend, et ta vastab lõikes 1 sätestatud tingimustele.
   3.   Tunnustatud asutus esitab komisjonile iga aruandetsükli lõpus lõike 1 punktis g nimetatud sõltumatu kolmanda isiku koostatud auditeerimisaruande.
   Artikkel 4
   Tõendid
   1.   Kui määruse (EÜ) nr 1007/2009 artikli 3 lõikes 1 sätestatud turule laskmise tingimused on täidetud, annab tunnustatud asutus taotluse korral välja käesoleva määruse lisas esitatud näidisele vastavad tõendid.
   2.   Tunnustatud asutus annab tõendi taotlejale ja säilitab selle koopiat andmete säilitamise eesmärgil kolm aastat.
   3.   Kooskõlas artikli 5 lõikega 2 antakse hülgetoote turule laskmise korral tõendi originaaleksemplar üle turule laskmise ajal. Taotleja võib jätta endale tõendi koopia.
   4.   Edaspidi viidatakse kõigil arvetel tõendi numbrile.
   5.   Hülgetoodet, millele on lisatud vastavalt lõikele 1 välja antud tõend, loetakse määruse (EÜ) nr 1007/2009 artikli 3 lõikes 1 sätestatud nõuetele vastavaks.
   6.   Nõukogu määruse (EMÜ) nr 2913/92 (7) artikli 79 kohaseks hülgetoote vabasse ringlusse laskmise tollideklaratsiooni vastuvõtmiseks tuleb esitada käesoleva artikli lõike 1 kohaselt välja antud tõend. Ilma et see piiraks määruse (EMÜ) nr 2913/92 artikli 77 lõike 2 kohaldamist, säilitavad tolliasutused oma registrites tõendi koopia.
   7.   Juhul kui tekib kahtlus lõike 1 kohaselt välja antud tõendi ehtsuses või täpsuses või kui on vaja täiendavat nõustamist, võtavad tolliametnikud või muud kontrolli teostavad ametnikud ühendust liikmesriigi poolt vastavalt artiklile 6 määratud pädeva asutusega. Pädev asutus, kellega ühendust võeti, otsustab võetavate meetmete üle.
   Artikkel 5
   Tõendite vorm
   1.   Artikli 4 lõikes 1 nimetatud tõend on paber- või elektrooniline dokument.
   2.   Elektroonilise dokumendi korral lisatakse hülgetootele toote turule laskmisel dokumendi väljatrükk.
   3.   Tõendi kasutamine ei piira muid formaalsusi, mis on seotud turule laskmisega.
   4.   Vastavalt artiklile 6 määratud pädev asutus võib nõuda tõendi tõlkimist selle liikmesriigi ametlikku keelde, kus toode turule lastakse.
   Artikkel 6
   Pädevad asutused
   1.   Liikmesriigid võivad määrata vähemalt ühe pädeva asutuse, kellel on järgmised ülesanded:
   
               a)
            
            
               kolmandatest riikidest imporditud hülgetoodete tõendite kontrollimine tolliasutuste nõudel vastavalt artikli 4 lõikele 7;
            
         
               b)
            
            
               liikmesriigis asuva ja tegutseva tunnustatud asutuse tõendite väljaandmise kontrollimine;
            
         
               c)
            
            
               liikmesriigis peetud hülgejahil saadud hülgetoodete kohta välja antud tõendi koopia säilitamine.
            
         2.   Liikmesriigid teatavad komisjonile lõike 1 kohaselt määratud pädevatest asutustest.
   3.   Komisjon võimaldab oma veebisaidil juurdepääsu lõike 1 kohaselt määratud pädevate asutuste nimekirjale. Nimekirja ajakohastatakse korrapäraselt.
   Artikkel 7
   Elektroonilised süsteemid andmete vahetamiseks ja salvestamiseks
   1.   Pädevad asutused võivad tõendis olevate andmete vahetamiseks ja salvestamiseks kasutada elektroonilisi süsteeme.
   2.   Liikmesriigid võtavad arvesse lõikes 1 viidatud elektrooniliste süsteemide vastastikust täiendavust, ühilduvust ja koostalitlusvõimet.
   Artikkel 8
   Kaitse seoses isikuandmete töötlemisega
   Käesolev määrus ei piira üksikisikute kaitset isikuandmete töötlemisel, nagu see on ette nähtud Euroopa Liidu ja siseriiklike õigusaktidega, ning see ei muuda direktiivis 95/46/EÜ ja määruses (EÜ) nr 45/2001 sätestatud kohustusi ja õigusi. Seoses isikuandmete töötlemisega tagatakse üksikisikute kaitse, eelkõige mis puudutab tõendis sisalduvate isikuandmete avalikustamist ja edastamist.
   Artikkel 9
   Üleminekusätted
   Tõendid, mille tunnustatud asutus on välja andnud vastavalt määrusele (EL) nr 737/2010 enne 18. oktoobrit 2015, jäävad kehtima ka pärast seda kuupäeva.
   Artikkel 10
   Jõustumine ja kohaldamine
   Käesolev määrus jõustub Euroopa Liidu Teatajas avaldamise päeval.
   Seda kohaldatakse alates 18. oktoobrist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 286, 31.10.2009, lk 36.
   
      (2)  Komisjoni määrus (EL) nr 737/2010, 10. august 2010, millega kehtestatakse Euroopa Parlamendi ja nõukogu määruse (EÜ) nr 1007/2009 (hülgetoodetega kauplemise kohta) üksikasjalikud rakenduseeskirjad (ELT L 216, 17.8.2010, lk 1).
   
      (3)  Euroopa Parlamendi ja nõukogu määrus (EL) 2015/1775, 6. oktoober 2015, millega muudetakse määrust (EÜ) nr 1007/2009 hülgetoodetega kauplemise kohta ning millega tunnistatakse kehtetuks komisjoni määrus (EL) nr 737/2010 (ELT L 262, 7.10.2015, lk 1).
   
      (4)  Euroopa Parlamendi ja nõukogu direktiiv 95/46/EÜ, 24. oktoober 1995, üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).
   
      (5)  Euroopa Parlamendi ja nõukogu määrus (EÜ) nr 45/2001,18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (6)  Nõukogu määrus (EÜ) nr 338/97, 9. detsember 1996, looduslike looma- ja taimeliikide kaitse kohta nendega kauplemise reguleerimise teel (EÜT L 61, 3.3.1997, lk 1).
   
      (7)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
         
      
         
      
         
      
         
      
         
      
         Juhised
      
      
         Üldine:
      
      täitke trükitähtedega
      
                  Tekstikast 1.
               
               
                  Väljaandev asutus
               
               
                  Märkige tõendit välja andva tunnustatud asutuse nimi ja aadress.
               
            
                  Tekstikast 2.
               
               
                  Täidab väljaandev riik
               
               
                  Lahtri täidab väljaandev riik.
               
            
                  Tekstikast 3.
               
               
                  Tõendi number
               
               
                  Märkige tõendi väljaandmisnumber.
               
            
                  Tekstikast 4.
               
               
                  Turulelaskmisriik
               
               
                  Märkige riik, kus hülgetoode kavatsetakse esimest korda turule lasta.
               
            
                  Tekstikast 5.
               
               
                  ISO kood
               
               
                  Märkige tekstikastis 4 osutatud riigi kahetäheline kood.
               
            
                  Tekstikast 6.
               
               
                  Hülgetoodete kaubanduslik kirjeldus
               
               
                  Märkige hülgetoote (-toodete) kaubanduslik kirjeldus. Kirjeldus peab vastama tekstikasti 7 kandele.
               
            
                  Tekstikast 7.
               
               
                  Teaduslik nimetus
               
               
                  Märkige tootes kasutatud hülgeliigi (hülgeliikide) teaduslik nimi (teaduslikud nimed). Kui liittootes on kasutatud rohkem kui ühte liiki, märkige iga liik eraldi reale.
               
            
                  Tekstikast 8.
               
               
                  HS-i rubriik
               
               
                  Märkige kauba neljakohaline või kuuekohaline kood vastavalt kaupade kirjeldamise ja kodeerimise harmoneeritud süsteemile.
               
            
                  Tekstikast 9.
               
               
                  Küttimisriik
               
               
                  Märkige riik, kus tootes kasutatud hülged vabas looduses kütiti.
               
            
                  Tekstikast 10.
               
               
                  ISO kood
               
               
                  Märkige tekstikastis 9 osutatud riigi kahetäheline kood.
               
            
                  Tekstikast 11.
               
               
                  Netomass
               
               
                  Märkige kogumass kilogrammides. Netomassi määratletakse hülgetoodete kaaluna ilma kontaktmahutite või muu pakendita, v.a alused, eraldajad, kleepmärgid jne.
               
            
                  Tekstikast 12.
               
               
                  Ühikute arv
               
               
                  Vajaduse korral märkige ühikute arv.
               
            
                  Tekstikast 13.
               
               
                  Eristusmärgid
               
               
                  Vajaduse korral märkige eristusmärgid, nt partii number, veokirja või konossemendi number.
               
            
                  Tekstikast 14.
               
               
                  Kordumatu tunnus
               
               
                  Märkige kõik jälgitavuse huvides tootele lisatud tunnused.
               
            
                  Tekstikast 15.
               
               
                  Allkiri ja väljaandva tunnustatud asutuse tempel
               
               
                  Volitatud ametnik kirjutab sellesse tekstikasti oma allkirja ja paneb tõendeid väljastava asutuse ametliku templi ning märgib ka koha ja kuupäeva.
               
            
                  Tekstikast 16.
               
               
                  Tolli kinnitus
               
               
                  Tolliasutus märgib tollideklaratsiooni numbri ning lisab allkirja ja templi.